Dôvodová správa

I. Všeobecná časť

Zmena klímy patrí medzi najvážnejšie globálne hrozby, akým muselo ľudstvo doteraz čeliť. Medzinárodná spoločnosť sa snaží riešiť problém zmeny klímy prostredníctvom Rámcového dohovoru OSN o zmene klímy z roku 1992, ktorého stranami je v súčasnosti 185 krajín alebo medzinárodných spoločenstiev, vrátane Slovenska a Európskej únie. Dohovor sa usiluje o stabilizáciu atmosférických koncentrácií skleníkových plynov na bezpečnú úroveň. Dohovor okrem iného vyžaduje od krajín, aby prijali opatrenia, zamerané na zníženie ich emisií skleníkových plynov na úroveň roku 1990. V roku 1997 sa strany Dohovoru dohodli, že rozvinuté krajiny by mali prijať právne záväzné zníženie ich spoločných emisií šiestich skleníkových plynov minimálne o 5% v porovnaní s rokom 1990, a to v priebehu obdobia 2008 – 2012. Tieto záväzky boli prijaté vo forme Kjótskeho protokolu. Pre Slovensko z protokolu vyplýva rovnaký záväzok ako pre ostatné krajiny Európskej únie: neprekročiť v období rokov 2008 - 2012 priemernú úroveň emisií skleníkových plynov z roku 1990 zníženú o 8 %.
Protokol taktiež ustanovuje tzv. flexibilné mechanizmy pre plnenie záväzkov a to spoločné plnenie, mechanizmus čistého rozvoja a režim obchodovania s emisiami. Ich podstatou je myšlienka, podľa ktorej jedna krajina zaplatí zníženie emisií v druhej krajine, kde sú potrebné nižšie jednotkové náklady a zodpovedajúcu redukciu si odpočíta zo svojej inventúry. Tento mechanizmus by mal viesť k ekonomicky najefektívnejšiemu zníženiu emisií skleníkových plynov umožnením redukcie všade tam, kde existuje potenciál zníženia za najnižšie náklady. 
Smernica Európskeho parlamentu a Rady 2003/87/ES, ktorou sa ustanovuje schéma obchodovania s emisnými kvótami skleníkových plynov v Spoločenstve a ktorou sa mení a dopĺňa smernica rady 96/6/ES o integrovanej prevencii a kontrole znečisťovania bola do nášho práva transponovaná zákonom č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. Týmto sa vytvoril ekonomický nástroj, ktorý vytvára sústavný tlak na prevádzkovateľov, aby hľadali lacnejšie možnosti zníženia emisií skleníkových plynov a tým pozitívne prispieva k splneniu záväzkov Kjótskeho protokolu. 
Smernica Európskeho parlamentu a Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu umožňuje členským štátom Európskej únie povoliť používanie jednotiek zníženia emisií skleníkových plynov získaných z projektových aktivít v národných schémach obchodovania a v schéme spoločenstva. Táto smernica sa preberá do predkladaného návrhu novely zákona  č. 572/2004 Z.z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. tak, že umožňuje obchodovanie s uvedenými jednotkami zníženia emisií a taktiež umožňuje povinným a dobrovoľným účastníkom schémy obchodovania využívať tieto jednotky na pokrytie svojich emisií z prevádzky až do výšky percentuálneho podielu pridelených kvót, ktorý sa určí v národnom pláne prideľovania kvót pre skleníkové plyny. 
Ďalšie zmeny zákona sa navrhujú za účelom upresnenia niektorých ustanovení týkajúcich sa uplatňovania mechanizmov obchodovania s emisnými kvótami a zosúlaďujú podmienky a požiadavky zákona s ustanoveniami Nariadenia komisie č. 2216/2004  o normalizovaných a zabezpečených systémoch registrov v súlade so smernicou Európskeho parlamentu a Rady č. 2003/87/ES a s rozhodnutím Európskeho parlamentu a Rady č. 280/2004/ES, ktoré nadobudlo účinnosť až po prijatí zákona 572/2004 Z.z. v Národnej rade Slovenskej republiky.

Návrh novely zákona o obchodovaní s emisnými kvótami je v súlade s Ústavou Slovenskej republiky a s ostatnými všeobecne záväznými právnymi predpismi. 

Návrh predkladaného zákona je v súlade s Dohovorom Európskej hospodárskej komisie Organizácie Spojených národov z 25. júna 1998 o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia (tzv. Aarhuský dohovor). 

Ministerstvo financií SR vzalo na vedomie, že návrh zákona nemá dopad na verejné financie, ani vplyv na zamestnanosť, životné a podnikateľské prostredie.

Doložka
finančných, ekonomických a environmentálnych vplyvov, vplyvov na zamestnanosť  a vplyvov na podnikateľské prostredie

Prvá časť: odhad nákladov na verejné financie
Návrh zákona nezvyšuje náklady na verejné financie, ktoré boli odhadnuté pri prijímaní zákona č. 572/2004 Z.z. na  2 mil. Sk. 

Druhá časť: Odhad vplyvu na obyvateľov 
Návrh zákona nemá priamy dopad  na obyvateľov. Rozširuje im však možnosti obchodovania aj na obchodovanie s emisnými jednotkami získanými z projektových aktivít.   

Tretia časť: Odhad vplyvu na životné prostredie
Návrh zákona dopĺňa a konkretizuje zákon o obchodovaní s emisnými kvótami, napomáha k znižovaniu emisií skleníkových plynov a má kladný vplyv na životné prostredie.. 

Štvrtá časť: Odhad vplyvu na zamestnanosť
Zákon nebude mať dopad na zamestnanosť.

Piata časť: Odhad vplyvu na podnikateľské prostredie
Zákon bude mať priamy dopad na tých podnikateľov, ktorí sú alebo sa stanú povinnými, dobrovoľnými alebo ostatnými účastníkmi schémy alebo systému obchodovania. Tento dopad bude spočívať v platení poplatkov za zriadenie a vedenie účtu kvót v registri kvót podľa aktuálneho sadzobníka vydaného správcom registra kvót. Zároveň však zákon umožňuje podnikateľom vykonávať projektové aktivity a rozširuje ich možnosti obchodovania aj na obchodovanie s emisnými jednotkami získanými z projektových aktivít. 

Doložka  zlučiteľnosti
právneho predpisu s právom Európskych spoločenstiev  a právom  Európskej únie

1.	Predkladateľ právneho predpisu: Vláda Slovenskej republiky

2.	Názov návrhu právneho predpisu: Zákon, ktorým sa mení a dopĺňa zákon č. 572/2004 Z. z. o obchodovaní s emisnými kvótami a o zmene a doplnení niektorých zákonov v znení zákona č. 733/2004 Z.z. 

3.	Problematika návrhu právneho predpisu:

a)	      -je upravená v primárnom práve Európskych spoločenstiev v hlave XIX Životné         prostredie Zmluvy o založení Európskeho spoločenstva v platnom znení
           -je upravená v sekundárnom práve Európskych spoločenstiev v Smernici Európskeho      parlamentu s Rady 2004/101/ES, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu

b)	nie je upravená v primárnom a sekundárnom práve Európskej únie 
c)	je obsiahnutá v judikatúre Súdu  prvého stupňa Európskych spoločenstiev v rozhodnutí T- 178/2005 zo dňa 23. novembra 2005 - Spojené kráľovstvo proti Komisii

4.	Záväzky  Slovenskej republiky vo vzťahu k Európskym spoločenstvám a Európskej únii:

a) Záväzky z Prístupovej zmluvy  najmä z Aktu o podmienkach pristúpenia vyplývajú pre 
          Slovenskú republiku:  
    Záväzok  Slovenskej republiky vyplýva z. čl. 54 Aktu o podmienkach pristúpenia    
          Českej republiky, Estónskej republiky, Cyperskej republiky, Lotyšskej republiky, 
          Litovskej republiky, Maďarskej  republiky, Maltskej republiky, Poľskej republiky, 
          Slovinskej republiky a Slovenskej republiky a o úpravách zmlúv, na ktorých je založená 
          Európska únia.
b) identifikácia prechodných období vyplývajúcich zo Zmluvy o pristúpení Slovenskej 
     republiky k Európskej únii:
nie sú 

5.	Stupeň zlučiteľnosti návrhu právneho predpisu s právom Európskych  spoločenstiev a právom Európskej únie: 
úplná

II. Osobitná časť

K Čl. I

K bodu 1
	Upravuje sa definícia kvóty tak, aby bola v súlade s definíciou uvedenou v smernici Európskeho parlamentu a Rady 2003/87/ES.

K bodu 2
	Formulačná úprava, ktorá súvisí s úpravou definície kvóty vykonanou v bode 1.  

K bodu 3
	Formulačná úprava, ktorá súvisí s úpravou definície kvóty vykonanou v bode 1.  

K bodu 4
Ustanovujú sa definície základných pojmov ako je projektová aktivita a jednotka zníženia množstva emisií CER alebo  ERU získaná z projektových aktivít.

K bodu 5
Upresňujú sa povinnosti prevádzkovateľa pri vyradení prevádzky zo schémy obchodovania a súčasne sa ustanovuje akým spôsobom sa naloží s kvótami, ktoré boli účastníkovi schémy pridelené pre danú prevádzku v národnom pláne prideľovania kvót pre skleníkové plyny.   

K bodu 6 
Ostatní účastníci schémy obchodovania alebo systému obchodovania budú predkladať žiadosti o zaradenie do týchto mechanizmov obchodovania priamo správcovi registra kvót a nie ministerstvu. Týmto sa zosúlaďuje znenie zákona s ustanoveniami nariadenia komisie č. 2216/2004  o normalizovaných a zabezpečených systémoch registrov v súlade so smernicou Európskeho parlamentu a Rady č. 2003/87/ES a s rozhodnutím Európskeho parlamentu a Rady č. 280/2004/ES.

K bodu 7
Dopĺňajú sa náležitosti žiadosti o zapísanie do registra kvót o údaje podľa nariadenia komisie č. 2216/2004 o normalizovaných a zabezpečených systémoch registrov. 

K bodu 8
Zapisovanie ostatných účastníkov schémy obchodovania a systému obchodovania do registra kvót a zriaďovanie ich účtov sa zosúlaďuje s požiadavkami nariadenia komisie č. 2216/2004.

K bodu 9 
Aj zapisovanie povinných a dobrovoľných účastníkov schémy obchodovania a systému obchodovania do registra kvót a zriaďovanie ich účtov sa zosúlaďuje s požiadavkami nariadenia komisie č. 2216/2004. 

K bodu 10
Dopĺňa sa ustanovenie, ktorým sa upresňuje, že zriadenie účtu v registri kvót a jeho vedenie sa vykonáva na náklady účastníkov schémy obchodovania alebo systému obchodovania.
K bodu 11
	Ustanovuje sa povinná spolupráca Ministerstva životného prostredia SR a Ministerstva hospodárstva SR pri príprave a vypracovaní návrhu národného plánu prideľovania emisných kvót pre skleníkové plyny.

K bodu 12
	Formulačná úprava názvu ustanovenia § 9 korešpondujúca s jeho znením.

K bodu 13
	Upresňuje sa  spôsob možného predaja kvót Ministerstvom životného prostredia SR, ktoré môže kvóty predať samo alebo prostredníctvom iného povereného subjektu.

K bodu 14
	Formulačná úprava, ktorá súvisí s úpravou definície kvóty vykonanou v bode 1.  

K bodu 15
Vzhľadom na automatické prideľovanie registračného čísla kvóty v registri kvót sa oproti doterajšej úprave mení spôsob označovania obmedzení použitia kvót, ktoré môže ustanoviť ministerstvo životného prostredia SR. 

K bodu 16
	Formulačná úprava, ktorá súvisí s úpravou definície kvóty vykonanou v bode 1.  

K bodu 17
	Formulačná úprava, ktorá súvisí s úpravou definície kvóty vykonanou v bode 1.  

K bodu 18 a 19
	Upravuje sa kompetencia Ministerstvom životného prostredia SR na možný predaj  priznaných jednotiek, s ktorými budú obchodovať účastníci schémy obchodovania podľa prílohy č. 1 tabuľky B. Aj priznané jednotky môže ministerstvo predať samo alebo prostredníctvom iného povereného subjektu. Ďalej sa vykonala formulačná úprava súvisiaca s úpravou definície kvóty vykonanou v bode 1.

K bodu 20
Upravujú sa podmienky vzniku a používania emisných jednotiek skleníkových plynov CER a  ERU vytvorených projektovými aktivitami. Obmedzenia požívania uvedených emisných jednotiek, ktoré upravuje smernica sú riešené tak, že realizácia projektov vo vymedzených prevádzkach nebude dôvodom pre vydanie takýchto emisných jednotiek.

K bodu 21
	Upravuje sa nadpis ustanovenia tak, aby zohľadňoval časovú následnosť vykonávaných úkonov. 

K bodu 22
	Formulačná úprava, ktorá súvisí s úpravou definície kvóty vykonanou v bode 1.  

K bodu 23
	Upresňuje sa  spôsob možného predaja kvót Ministerstvom životného prostredia SR, ktoré môže kvóty predať samo alebo prostredníctvom iného povereného subjektu. Vykonala sa aj formulačná úprava, ktorá súvisí s úpravou definície kvóty podľa bodu 1. 
K bodu 24
Vypustením pôvodných požiadaviek na obsah registra kvót, ktoré v súčasnosti ustanovuje nariadenie komisie  č. 2216/2004 sa návrh zákona zosúlaďuje s uvedeným predpisom. 

K bodu 25
	Vypustenie uvedených odsekov sa navrhuje z rovnakého dôvodu ako je uvedené v bode 24. 

K bodu 26
	Zosúlaďuje sa prevod kvót a jeho registrácia s požiadavkami podľa nariadenia komisie  č. 2216/2004. 

K bodu 27
	Formulačná úprava, ktorá súvisí s úpravou definície kvóty vykonanou v bode 1.  

K bodu 28
Formulačná úprava, ktorá súvisí s úpravou definície kvóty vykonanou v bode 1.  

K bodu 29
		Formulačná úprava, ktorá súvisí s úpravou definície kvóty vykonanou v bode 1.  

K bodu 30
	Ustanovujú sa nové kompetencie a povinnosti pre oprávneného overovateľa a správcu registra v súlade s požiadavkami nariadenia komisie  č. 2216/2004.

K bodu 31
Ministerstvu životného prostredia SR sa v súlade s transponovanou smernicou zveruje povinnosť uverejňovať v národnom pláne prideľovania kvót pre skleníkové plyny percento možného použitia redukčných jednotiek z projektových aktivít.    

K bodu 32
	Formulačná úprava, ktorá súvisí s úpravou definície kvóty vykonanou v bode 1.  

K bodu 33
	Formulačná úprava, ktorá súvisí s úpravou definície kvóty vykonanou v bode 1.  

K bodu 34
Upresňuje sa obsah informácií, ktoré je povinné Ministerstvo životného prostredia SR  a správca registra sprístupňovať verejnosti na internetovej stránke.

 K bodu 35
Dopĺňa sa obsah správ a údaje o používaní jednotiek zníženia emisií (ERU) a jednotiek certifikovaného zníženia emisií (CER).

K bodu 36
	V celom texte zákona sa slovo prenos nahrádza slovom prevod čím sa zabezpečuje súlad s terminológiou  nariadenia komisie  č. 2216/2004.

K bodu 37
	Dopĺňa sa názov kategórie činností, ktoré spadajú pod režim zákona, čím sa zohľadňuje usmernenie Európskej komisie k uplatňovaniu smernice transponovanej do zákona o obchodovaní s emisnými kvótami. 

K bodu 38
	Dopĺňajú a upresňujú sa činnosti zahrnuté do kategórie „Výroba a spracovanie železných kovov a spracovanie železných rúd“, ktoré spadajú pod režim zákona, čím sa zohľadňuje usmernenie Európskej komisie k uplatňovaniu smernice transponovanej do zákona o obchodovaní s emisnými kvótami

K bodu 39
	Do kategórie činností „Priemysel nerastných surovín“ sa do prílohy č. 1 tabuľky A dopĺňa spracovanie magnezitového slinku v súlade s usmernením Európskej komisie k uplatňovaniu smernice transponovanej do zákona o obchodovaní s emisnými kvótami	

K bodu 40
	Zvyšuje sa spodná príkonová hranica spaľovacích zariadení z 10 MW na 15 MW, od ktorej budú tieto zariadenia povinne zaradené do schémy obchodovania.   

K bodu 41
	Rovnako ako v bode 41 sa v tomto bode do tabuľky C prílohy č. 1 dopĺňa spracovanie magnezitového slinku.

K bodu 42
	Príloha č. 6 k zákonu, v ktorej je zoznam preberaných právnych aktov Európskych spoločenstiev a Európskej únie sa dopĺňa o smernicu 2004/101/ES Európskeho parlamentu a Rady z 27. októbra 2004, ktorou sa mení a dopĺňa smernica 2003/87/ES o vytvorení systému obchodovania s kvótami emisií skleníkových plynov v rámci Spoločenstva s ohľadom na projektové mechanizmy Kjótskeho protokolu. 

K čl. II
Ustanovenie splnomocňuje predsedu Národnej rady Slovenskej republiky na vydanie úplného znenia zákona v Zbierke zákonov.

K Čl. III
Účinnosť zákona sa navrhuje 1. júna 2006.

                                                                     Bratislava 22.februára 2006
	
							Mikuláš Dzurinda v. r. 
							predseda vlády 
							Slovenskej republiky

							László Miklós v. r.
							minister životného prostredia
							Slovenskej republiky